Kjartan Þorkelsson , lögreglustjóri á Suðurlandi , verður skipaður ríkislögreglustjóri til bráðabirgða . Áslaug Arna Sigurbjörnsdóttir dómsmálaráðherra tilkynnti um þetta á blaðamannafundi rétt í þessu og mun hún í framhaldinu skipa nýjan ríkislögreglustjóra í stað Haraldar Johannessen sem tilkynnti um afsögn sína í dag . Áslaug Arna tilkynnti ekki um sameiningar embætta hjá lögreglunni á fundinum og hefur Kjartan tilkynnt að hann muni ekki sækjast eftir stöðunni til frambúðar , að því fram kemur í umfjöllun Mbl.is . Samkvæmt lögum skipar dómsmálaráðherra ríkislögreglustjóra til fimm ára . Hann er æðsti yfirmaður lögreglunnar á Íslandi og fer með málefni hennar í umboði ráðherra . Skylda er að auglýsa embættið í Lögbirtingablaði , en ráðherra er þó heimilt að skipa eða setja mann í embætti tímabundið eða flytja annan embættismann í stöðuna . Þannig er heimilt samkvæmt lögum að gera annan embættismann sem ráðinn hefur verið ótímabundið að ríkislögreglustjóra án auglýsingar sé hann samþykkur því . Ríkislögreglustjóri má hvorki hafa hlotið fangelsisdóm fyrir refsiverðan verknað sem framinn var að fullu eftir að aðilinn varð 18 ára né „ sýnt af sér háttsemi sem getur rýrt það traust sem lögreglustjórar verða almennt að njóta “ . Hann skal hafa fullnaðarpróf í lögfræði með embættis - eða meistaraprófi eða háskólaprófi í þeirri grein sem metið verður jafngilt . Átta af níu lögreglustjórum landsins , auk formanns Landssambands lögreglumanna , lýstu vantrausti á Harald í haust . Miklar deilur hafa staðið yfir um störf Haraldar undanfarið . Umboðsmaður Alþingis gerði í vor athugun á ráðningarmálum embættisins . Þá taldi dómsmálaráðuneytið bréfasendingar Haraldar vegna umfjöllunar í bók rýra traust og trú á embætti ríkislögreglustjóra og að tilgangurinn hafi verið að vernda persónulega hagsmuni hans . Loks hafa eineltismál , samskipti við sérsveitina og deilur um lögreglubifreiðar verið til umfjöllunar síðasta ár . Áslaug Arna ákvað þó í haust að Haraldur mundi ekki láta af embætti . Haraldur hefur verið ríkislögreglustjóri frá 1. febrúar 1998 þegar hann var skipaður af Þorsteini Pálssyni dómsmálaráðherra úr hópi átta umsækjenda . Hann lauk lagaprófi frá Háskóla Íslands 1983 og stundaði í kjölfarið framhaldsnám í afbrotafræði við Ríkisháskólann í Flórída . Hann var fangelsismálastjóri frá 1988 til 1997 og varalögreglustjóri frá 1997 . Hann lætur af störfum um áramótin eftir rétt tæplega 22 ára starf .